Christine Antorini (S), 2013-11-12:
Med beslutningsforslaget, B 7, opfordres undervisningsministeren til at oprette en ny forberedelsesskole for unge gennem en ændring af den nuværende hf-uddannelse.
Forslagsstillerne mener, at svaret på disse udfordringer er et 2-årigt modulopbygget forløb med boglige fag på C- og B-niveau uden akademiske og studieforberedende elementer.
Regeringen er ikke enig i, at en ny bogligt orienteret ungdomsuddannelse, som oven i købet ikke skal være studieforberedende, kan løse de udfordringer, som nævnes.
Regeringen har derimod gennem den politiske aftale om en reform af folkeskolen og gennem udspillet om en reform af erhvervsuddannelserne udpeget løsninger på disse udfordringer.
Med aftalen om en reform af folkeskolen sikres blandt meget andet en styrket uddannelses-, erhvervs- og arbejdsmarkedsorientering, fremrykket uddannelsesparathedsvurdering og en bedre udskoling og overgang til ungdomsuddannelserne.
Med udspillet til en EUD-reform lægger regeringen op til mere attraktive erhvervsuddannelser i form af højere kvalitet i uddannelserne, mere attraktive ungdomsmiljøer på erhvervsskolerne og et forbedret grundforløb.
Samtidig ønsker regeringen med udspillet at få udbygget eux, hvor man både får sin håndværkeruddannelse og gymnasiale fag, med et tilbud inden for alle hovedområder og samtidig øge mulighederne for højere niveauer i de almindelige erhvervsuddannelser, sådan at EUD fremover vil rumme flere og bedre udfordringer og videreuddannelsesmuligheder for de mange unge, som Danmark har brug for inden for erhvervsuddannelserne.
Forslagsstillerne skriver i deres bemærkninger, at gymnasiet i dag bruges som en varmestue for de uafklarede.
Jeg kan simpelt hen ikke genkende den beskrivelse, men anerkender, at der er behov for at understrege det studieforberedende sigte og gøre elevernes valg af fag og studieretninger mere gennemsigtige.
Jeg har derfor taget en række skridt for at sikre, at de gymnasiale uddannelsers studieforberedende karakter understreges.
Konkret har vi skærpet kravene i uddannelsesbekendtgørelserne til gymnasiernes information om videreuddannelsesmulighederne, når de oplyser ansøgere om udbud af gymnasiale ungdomsuddannelser og studieretninger; og før de søger gymnasieelever om endeligt ønske af studieretning, mens de går i gymnasiet; og gymnasie- og hf-elever om valgfag, mens de tager uddannelsen.
Vi har udviklet et nyt søgeredskab i UddannelsesGuiden, ug.dk, til de unge, deres forældre og de gymnasiale institutioner, som fra starten af 2014 vil være til rådighed med præcise oplysninger om videreuddannelsesmuligheder i forbindelse med alle udbud af gymnasiale ungdomsuddannelser, studieretninger og valgfag, så deres forståelse af videreuddannelsesperspektiverne understøttes yderligere.
Hf-uddannelsen er en fleksibel boglig uddannelse med dansk på A-niveau samt en række fag på mindst B- og C-niveau.
Dansk på A-niveau er afgørende for at opnå studiekompetence til alle bacheloruddannelser, hvor undervisningssproget er dansk.
Erhvervsakademi- og professionsbacheloruddannelser, som optager ansøgere på baggrund af en erhvervsuddannelse, stiller ligeledes krav om boglige fag, der er studieforberedende, enten fra erhvervsuddannelsen eller fra supplering som enkeltfag på gymnasialt niveau.
Regeringen finder, at enhver ungdomsuddannelse i dag skal og bør give enten erhvervskompetence eller studiekompetence.
En ungdomsuddannelse, der således hverken giver erhvervskompetence eller bred studiekompetence, må betegnes som en blindgyde.
Regeringen finder derfor, at reformen af folkeskolen, en kommende reform af erhvervsuddannelserne og den eksisterende hf-uddannelse tilsammen rummer svaret på de problemstillinger, som danner baggrund for forslaget til folketingsbeslutning om en ny forberedelsesskole for unge.